
			Dán buktaga ii leat lohpi máŋget eará go dan maid lea lohpi vuoigŋaduodjelága njuolggadusaid mielde dahje šiehtadusaid mielde mat leat dahkkon Kopinorain, vuoigŋadujiid vuoigatvuođaeaiggádiid beroštusorgánain. Jus ii leat dahkkon sierra šiehtadus Davvi Girji AS:in, de lea buot máŋgen ja daid olámudduidahkan gildojuvvon, ja rihkkun sáhttá mielddisbuktit buhtadusgáibádusa ja buktaga bearrama, ja sáhttá sáhkohallat dahje ráŋggáštuvvot giddagasduomuin.

		

	
		
			Čakčabeaivváš báitá čuvges klássaliinniid čađa, ja veaháš ligge mu galbmon julggiid su gievk­kanbeavddi alde. Mieiggadan ja jugistan bruvssa. Basadanlanjas gullo čáhci rišuhuvvomen ruston lávggodangárrái. Dása gal dolken, doapmalan ja čákŋalan munno liegga seŋgii. Dohppen su telefovnna gihtii, geahčastan lea go son fas čálašan geainna ge, ii lean dán háve gal. Son láve álo čálašit dievva olbmuiguin, erenoamážit eará nissonolbmuiguin, boarráset, čábbásat, hámálaččabut ja sihkkarit olu jierbmásat nissonolbmuiguin go mun. 

			Rišus goaikugoahtá ja uksa gihčá, mun daran ja bijan telefovnna fas nuppe beallai seaŋgga. Njuoska almmái dolle mu birra, ja liegga stuorra julggiiguin ligge mu juolgesuorpmaid. 

			– Man ollu lea tiibmu? jearrá son beroškeahttá ahte lean galbmon. 

			Dohppen gihtii su telefovnna nuppe beal seaŋgga amas son dohppet dan vuosttažin ja dovdat dat lei liegganan mu dihtii.

			– Logi váile njeallje, vástidan. 

			Logi váile njeallje, fargga boahtá eadni ruoktot, ja fuobmá ahte mun in leat vuos ruovttus. Vare mus maid telefovdna mainna sáhtán dieđihit nubbái ahte ii dárbbaš ohcat mu. 

			– Itgo don áiggo ruoktot dál, jearrá son ja njávká mu muođu.

			 

			Juohke beaivvi manan ruoktot justa dán áigge. Mii bat dáhpáhuvvá jus orun guhkit? Boahtá go muhtin deike, muhtin eará galbmon juolgesuorpmaid bat áigu ligget? Vai lean go dušše mun gii lean lovpen dan somás mii dáhpáhuvvá maŋŋá viđa, dušše vai eadni ii galgga ballát?

			– Odne jurddašin dáppe leat moadde liigetiimmu eanet go láven, jus dutnje eai boađe eará nissonolbmot guossin, hástalan su. 

			– Mun lean gal doapmaleamen joksat bivdobuvdda ovdal go gidde, šálloša almmái. 

			– Mun gal orun dáppe dan botta go don finadat gávppis, dajan. 

			 

			Son mieđai dasa, cummestii mu njálbmái olgouvssas ja vuoddjái. Mun okto dán stuorra stobus, oainnán CD-čuojanasa, bijan muhtin 90-logu technomusihka čuodjat hui jitnosit. Lea hirbmat miella dánsut dáppe, muhto ii oro heivemin go lean áibbas álás, ja coggalan su stuorra báiddi. Dát dološ musihkka lea hirbmat ilolaš, leat somás jienat ja nissonlávlus hui čuvges jietna. Njuikkodan soffás, glássalávdái čohkkedan ja joran birrat birra stuorra stohpoláhtis. Go cummestii mu olgofeaskáris, de ferte dát mearkkašit ahte moai letne viimmat šaddan párran. Dan ii leat goassege bargan njealji jagis, boahtte sáhttá leat geahččat filmma, boradit ovttas ja giehtalagaid vázzit. Mun dihten jo ahte son maid lei dolkan dán skihpárvuođas ja áigu joatkit ja viiddidit oktavuođa ain viidásat. Eatnis fertejetne gal iežame oktavuođa čiegadit muhtin mánuid vel, go in mun gille váldit su ruoktot ovdal go lean gávccinuppelogi jagi ja dalle soite velá lohpádallan. Sávan son jearrá mu alcces eamidin go váldá mu Parisii, Eiffeldoartna geahččat ja Disneylanda galledit. Muittán vuosttaš háve go oidnen su, čuvges vuovttat albmá busses Oslos. Mun ledjen sámenuoraid deaivvadeamis, maŋŋonan, inge diehtán geainnu čoahkkinhotellii. Son lei áidna sápmelaš doppe ja nagodii hui bures veahkehit nuppi láhppon sápmelačča. Lihkus lei son seamma báikkis eret go mun. Fargga besset buohkat oaidnit munno giehtalagaid ja cummesteamen. «I’m a Barbie girl», ja son lea mu Ken. «I’m a sámi girl, in a sámi world. Life in gákti, it’s álki. Come on Barbie, let’s go party. Uhh, uhh, je je». Maid son mu luohká nieiddaguovttos Ina ja Sire dajašeigga jus mus livčče irgi, ja boarrásat almmái vel gii váldá mu feasttaide. Soai leaba gal bivnnuheamos nieiddat skuvllas, muhto sudnos ii leat irgi, nugo mus. Jus mus irgi, de váccášin skuvlalanjaid mielde, skihpárat ja bálvaleaddjit valvin čuvodeamen mu. Oahpaheaddjit oidnet gii dat mearrida dán márk­anis, ja mu riegádanbeaivái bohtet guossit. 

			 

			Dohppen su telefovnna, govven ja filbmen iežan go dánssun. In leat vuos ádden manne orun nu olu čábbát govain go speadjalis. Mu liiki orru nu buhtis ja gámis dáinna kámerain. Filbmen iežan go lávllun Barbie girl, «oh I love Máhtte». Šaddet somás govat go govven gievkkanbeavddi alde. Mun ferten dušše govvet ovtta gova gos čájehan guokte suorpma ja go curbmán. Curbmán dan láhkai go mun livččen cummestan su juohke háve go moai dahke dearvvuođaid nugo albma párat lávejit TV:s. Cummát nuppi go dahket dearvvuođaid lea mu mielas dat mii čájeha ja muitala albma ráhkisvuođa ja ahte guokte olbmo leaba párra. Olgeš gieđain geaigguhan telefovnna áibmui ja belggiin geahččalan deaddilit govvenboalu. Hirbmat rigearra ja beaškkas suorggaha go gahčahan dan láhttái. Njuiken láhttái, sávan ahte ii leat bieđganan. Telefovdna gal ii leat sihkkarit nu divrras, go vel viđajahkásaččain ge lea dakkár. Muhto jus dát mánáid duhkoras lea dehálaš sutnje ja suhttá munnje go lean cuvken dan, maid dalle? Ii mus leat ráđđi oastit sutnje ođđa dákkára, ja sutnje livččii vuogas leat diekkára haga. 

			 

			Galggašin measta jo bilidit su dihtora maid, de beassá diehtit mo mus lea. Mus ii leat telefovdna iige dihtor, danne go eadni lea váldán daid mus. Sullii guđa mánu áigi bohten ruoktot maŋŋá go ledjen finadan Máhte luhtte, de lei dihtor jávkan ja telefovnna válddii mus iežas háldui. Ii leat somá telefovnna haga eallit mu agis, buot dáhpáhuvvá interneahtas. Vaikko du albma eallin lea ahkit, váivi ja áibbas láittas, de sáhttá du neahttaeallin leat nu hávski go ieš háliidat. Ii dušše okta neahttaeallin, máŋga neahttaeallima. Juohke neahttasiiddus dahje áppas masa ráhkadat geavaheaddjinama, lea dus muhtin buoret eallin. 

			 

			Juoga ávkin gal das lea ahte in beasa nehttii. Lea ahte in leat dárbbašan oaidnit dieid feastagovaid mat bid­djo­jit nehttii, go mun in leat leamaš dieid feasttain dahje in leat leamaš bovdejuvvon daidda, ja feastagovain in leat goassege moddján. In ovttage daid feastagovain leat mun leamaš, in sihkkarit boađe leatge. Juohke vahkkoloahpa mannet earát min luohkás festet, váldet govaid ja almmuhit daid buot nehttii. Almmuhit ahte sii leat jugežin gártamin go rávásmuvvet, ja dan almmuhit jo ná árrat ja almmolašvuhtii vel. Mun in láve festet ja mun orun vahkkoloahpaid ruovttus. Go eahket lahkona, de finadan moadde tiimmu Máhte luhtte, gitta dassái go son oažžu dieđu telefovdnii ahte su skihpárat leat boahtimin su geahčai juhkat ovdal go vulget olgobáikái. Mu son doalvulii biillain ruktosan, ja lean ruovttus justa ovdalaš tiibmu logi eahkedis. Ja dušše danne go son oaččui dieđu telefovdnii muhtin jallas feastta birra, muhtin skihpáriin. Skihpárat leat maiddái juoidá maid in dárbbaš, seamma dárbbašmeahttumat go telefovdna. Irgi ja moarsi, olu buoret ja bistá maiddái guhkit. Muhto go son ii vuollán áddet dan, de ii vuollán.

